בבית משפט השלום בנצרת			ת.פ. /03

המאשימה:		מ ד י נ ת  י ש ר א ל

			-   נ  ג  ד   -

הנאשם: 		בהג'את בן עיזאת רינאווי
			מראר  

כ  ת  ב  -  א  י  ש  ו  ם

א.	העובדות 

1.	ההתאחדות לכדורגל בישראל הינה עמותה המהווה גוף המרכז ומפעיל את משחקי הכדורגל במדינת ישראל (להלן: "ההתאחדות").
	במסגרת פעילותה אחראית ההתאחדות לארגון וניהול משחקי כדורגל בליגות השונות, משחקי גביע המדינה וגביע הטוטו (להלן: "משחקי כדורגל"), וכן משחקי הנבחרות הלאומיות.
	לצורך פעילותה ממומנת ההתאחדות, בין השאר, מתקציב משרד התרבות והספורט, המועצה לארגון הימורים בספורט ומכירת זכויות שידור. 
	ההתאחדות נתונה לפיקוח משרד מבקר המדינה.  		

2.	איגוד השופטים הוקם על ידי ההתאחדות על מנת שיסייע לה בניהול משחקי כדורגל (להלן: "האיגוד").
	האיגוד הוא חלק בלתי נפרד מההתאחדות וכל אחד מחבריו הוא גם חבר  ההתאחדות וכפוף להנחיותיה וכלליה.
	האיגוד אחראי על הסמכתם ושיבוצם של שופטי כדורגל, שהינם חברי האיגוד, (להלן: "שופטי הכדורגל"), למשחקי כדורגל וכן מפקח, מבקר ואחראי על משמעת שופטי הכדורגל. 
	שופטי הכדורגל מקבלים שכר מהאיגוד עבור משחקי כדורגל אותם הם שופטים וכן עבור פעילויות שונות במסגרת האיגוד וההתאחדות.  

3.	במועד הרלבנטי לכתב האישום היו בריק תחסין (להלן: "תחסין") ומשה אטיאס (להלן: "אטיאס"), חברים באיגוד ושימשו בתפקידים שונים במסגרתו.
	עיקר עיסוקו של תחסין במסגרת האיגוד היה כשופט כדורגל.
	מתוקף תפקידם היו תחסין ואטיאס עובדי הציבור, בתאגיד המספק שירות לציבור.

4.	במועד הרלבנטי לכתב האישום היה נביל דגש (להלן: "דגש"), חבר בהנהלת קבוצת הכדורגל של הפועל מראר (להלן: "הקבוצה") ואחד משני בעלי זכות החתימה בקבוצה.

	5.	במועד הרלבנטי לכתב האישום עבד בהג'את רינאווי כנהג מונית.
		בהג'את רינאווי היה בעבר שחקן כדורגל בקבוצה ובתקופה הרלבנטית לכתב האישום היה אוהד של הקבוצה.  
	במסגרת עבודתו כנהג מונית נהג בהג'את רינאווי להסיע את אטיאס למשחקי כדורגל אותם שפט.

	6.	בתאריך 11.03.00, התקיים משחק הכדורגל בין הפועל מראר להפועל מקר, במסגרת ליגה ג' גליל מערבי (להלן: "המשחק"). 
		המשחק התקיים 6 מחזורים לפני סיום עונת המשחקים ולתוצאתו היתה חשיבות רבה לגבי הקבוצה שתעלה מליגה ג' לליגה ב', שכן שתי הקבוצות דורגו במקומות הראשון והשני בליגה.
		תוצאת תיקו במשחק היתה אמורה לספק את הקבוצה, שכן היא הובילה בטבלת הליגה על פני קבוצת הפועל מקר במספר נקודות יתרון.

	7.	בתאריך 05.03.00 ביקש דגש מבהג'את רינאווי לקשר בינו ובין אטיאס.
		בהג'את רינאווי התקשר אל אטיאס ומסר לו כי דגש רוצה לשוחח איתו.
		בשיחת הטלפון ביניהם שוחח דגש עם אטיאס על המשחק וביקש ממנו ל"דאוג" למשחק (להלן: "הבקשה").

	8.	מספר ימים עובר לתאריך 11.03.00 שובץ תחסין כשופט במשחק.

	9.	בתאריך 09.03.00 נפגש אטיאס עם תחסין ויידע אותו בדבר הבקשה.
		תחסין דרש מאטיאס סכום של 15,000-20,000 ש"ח עבור התחייבותו לפעול להטית תוצאת המשחק לטובת הפועל מראר (להלן: "סכום השוחד").

	10.	במהלך הימים שלפני המשחק ניהלו בהג'את רינאווי, דגש ואטיאס מו"מ לגבי גובה הסכום אותו ישלם דגש עבור הטית תוצאת המשחק לטובת הקבוצה.

	11.	בסיכומו של המו"מ נקבע כי דגש יעביר לאטיאס סכום של 20,000-40,000 ש"ח עבור הטית תוצאת המשחק לטובת הקבוצה (להלן: "הסכום"), מתוכו ישלם אטיאס לתחסין את סכום השוחד ויקח לעצמו את היתרה כעמלת תיווך.
		הסכום הועבר לידיו של אטיאס בטרם החל המשחק על ידי בהג'את רינאווי ודגש.

	12.	בתאריך 11.03.00 התקיים במראר המשחק אותו שפט תחסין.
		במהלך המשחק פעל תחסין על מנת להטות את תוצאת המשחק לטובת הקבוצה.
		המשחק הסתיים בתוצאה 4:4.

	13.	בעקבות השגת התוצאה הרצויה, העביר אטיאס את סכום השוחד לתחסין, כאשר את יתרת הסכום הוא מותיר בידיו כעמלה עבור התיווך.

	14.	במעשיו המפורטים לעיל סייע בהג'את רינאווי לאטיאס ולתחסין לקחת שוחד בעד פעולה הקשורה בתפקידם ולנביל דגש לתת שוחד.

ב.	הוראות החיקוק לפיהן מואשם בהג'את רינאווי:

	סיוע בלקיחת שוחד - עבירה בניגוד לסעיף 290 (א) ביחד עם סעיף 31 לחוק העונשין, התשל"ז1977-.

                      אילה אורן, עו"ד	מיכאל פורן, עו"ד
               סגן לפרקליטת מחוז מרכז	 סגן לפרקליטת מחוז מרכז

תל-אביב,	כ"א באלול תשס"ג
		18 בספטמבר 2003